# Oriol Canals Boix

* No s'ha de confondre amb l'autor de la novel·la Fills de mala mare.
Oriol Canals (1975-2014) fou un músic i animador infantil barceloní, també conegut com a Oriol Foll en la faceta de cantautor i membre del grup de música Kumbes del Mambo, entre altres conjunts. Nebot valencià del Xesco i del Joan Boix Masramon (sa mare, Eulàlia Boix, n'era cosina), s'autodefinia com a «educador de formació, cantant i animador de professió i somiatruites inconformista de vocació».
Originari de les Corts i educat en l'escoltisme, va ser director del Casal Jove del barri i cap de l'AEiG Sant Ignasi: l'any 1999, junt amb altres caps de les agrupacions Pau Claris i Rudyard Kipling amb els quals formava part del grup d'animació Cavall de Cartró, fundà els Kumbes del Mambo, un conjunt musical «de festa major» amb els quals publicà dos discs amb versions festives de cançons de la Trinca, Llach o Els Segadors i compongué l'himne «En construcció» per a la trobada de caps de la Federació Catalana d'Escoltisme i Guiatge del 2011.
L'any 2009 va coordinar el disc col·lectiu pels vint-i-cinc anys de la mort del Xesco Boix, Encara ens en cantes, amb versions a càrrec dels membres de l'Associació de Música i Animadors Professionals d'Espectacles Infantils. També va instaurar el festival de música Biberó Rock, adreçat al públic infantil i celebrat quatre estius seguits en la casa de colònies Can Joval (Clariana de Cardener), de la qual era monitor.
L'any 2013 va publicar el seu últim llibre-disc, Tauró a la vista!, microfinançat a través de Verkami: gravat l'estiu del mateix any amb Els Pumelus com a banda d'acompanyament, el presentaren en directe el novembre en l'auditori dels Lluïsos de Gràcia. Al començament del 2014 anuncià el final dels Kumbes i en estiu enregistrà el videoclip del romanç Tauró a la vista!, publicat el mes abans de la mort. El 2009 havia homenatjat Xesco en «Els Matins de l'Espiga» junt amb la titellaire Lindes Farré amb l'espectacle M'explicava en Xesco.
Afiliat a la Intersindical-CSC, lligat al Solsonès (havia col·laborat amb el CEIP El Vinyet, Solsona FM i era membre dels Castellers de Solsona) i resident al Baix Empordà,
Va morir el 27 de desembre del 2014 en un accident de motocicleta durant el seu viatge de noces a Indonèsia, en el qual la muller quedà en estat greu. L'endemà de la mort, la Societat Coral l'Espiga, de la qual tant ell com sa mare eren membres, li dedicà una sessió matinal de titelles.

## Referències

* ↑ La Salseta del Poble Sec Oriol Canals
* ↑ Núvol Oriol Canals, in memoriam
* ↑ Ara Oriol Canals i Boix, antic líder de Kumbes del Mambo, cantautor i animador infantil, mor en un accident de trànsit
* ↑ Minyons Escoltes i Guies de Catalunya Entrevista als Kumbes del Mambo
* ↑ Enderrock Mor Oriol Canals, animador infantil i líder de Kumbes del Mambo
* ↑ Llibertat.cat Ha mort Oriol Canals (Oriol Foll), cantant i animador infantil
* ↑ La Republi-k de l'Avern Arxivat 2015-01-08 a Wayback Machine. L'Oriol Canals ens deixa
* ↑ Minyons Escoltes i Guies de Catalunya Recordant Oriol Canals
* ↑ Escoltes Catalans Arxivat 2015-01-08 a Wayback Machine. Dol per la mort d'Oriol Canals i Boix
* ↑ CCMA Xesco Boix, encara ens en cantes, nou disc d'homenatge al pioner de l'animació infantil en català
* ↑ CCMA Adéu al músic i animador infantil Oriol Canals Boix
* ↑ Verkami Tauró a la vista! Llibre-CD de cançons i contes per a infants
* ↑ LesCorts.cc Arxivat 2015-01-08 a Wayback Machine. Tauró a la vista
* ↑ Sortir Amb Nens Arxivat 2015-01-08 a Wayback Machine. Tauró a la vista! d'Oriol Canals
* ↑ OriolCanals.com Els kumbes del Mambo pleguem
* ↑ OriolCanals.com La pel·lícula del Tauró
* ↑ intersindical CSC Arxivat 2015-04-04 a Wayback Machine. Oriol Canals, afiliat, company i músic polifacètic mor en un accident de trànsit
* ↑ NacióSolsona.cat Mor l'animador infantil Oriol Canals
* ↑ Barcelona TV '
* ↑ L'Espiga de les Corts Arxivat 2015-01-08 a Wayback Machine. El nostre condol per l'Oriol Canals
* ↑ Viasona Oriol Canals: A cau d'orella
* ↑ Viasona Kumbes del Mambo: Catxondeio
* ↑ Enderrock DDAA: Xesco Boix. Encara ens en cantes
* ↑ Viasona Oriol Foll: Foc